Document ID: 32011R0559

KOMISIJAS REGULA (ES) Nr. 559/2011
(2011. gada 7. jūnijs),
ar ko groza II un III pielikumu Eiropas Parlamenta un Padomes Regulai (EK) Nr. 396/2005 saistībā ar maksimāli pieļaujamiem kaptāna, karbendazima, ciromazīna, etefona, fenamifosa, tiofanātmetila, triasulfurona un tritikonazola atlieku līmeņiem konkrētos produktos vai uz tiem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005 (1), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK, un jo īpaši tās 14. panta 1. punkta a) apakšpunktu un 49. panta 2. punktu,
tā kā:
(1)
Maksimāli pieļaujamie kaptāna, karbendazima, ciromazīna, etefona, fenamifosa, tiofanātmetila, triasulfurona un tritikonazola atlieku līmeņi (MAL) tika noteikti Regulas (EK) Nr. 396/2005 II pielikumā un III pielikuma B daļā.
(2)
Komisija tika informēta par to, ka kaptāna lietošana uz selerijām, spinātiem un pētersīļiem tika aizliegta un tādējādi varēja samazināt attiecīgos MAL, nelūdzot Eiropas Pārtikas nekaitīguma iestādes (turpmāk „iestāde”) atzinumu saskaņā ar Regulas (EK) Nr. 396/2005 17. pantu.
(3)
Attiecībā uz ciromazīnu veiktajā iestādes (2) novērtējumā norādīts, ka MAL salātiem var radīt bažas par patērētāju aizsardzību. Iestāde ieteica samazināt MAL. Šīs bažas ir arī par platlapu cigoriņiem.
(4)
Iestāde, pamatojoties uz papildu datiem, ko iesniedza Dienvidāfrika un Vācija, vēl vairāk precizēja savu agrāko novērtējumu par karbendazima (3) un tiofanātmetila (4) iedarbību uz patērētāju. Secināts, ka nepieciešams samazināt MAL attiecībā uz karbendazimu greipfrūtiem, apelsīniem un tomātiem un attiecībā uz tiofanātmetilu tomātiem.
(5)
Iestāde iesniedza atzinumus par etefonu (5), fenamifosu (6), triasulfuronu (7) un tritikonazolu (8) esošajiem MAL saskaņā ar Regulas (EK) Nr. 396/2005 12. panta 2. punktu. Iestāde secināja, ka nepieciešams samazināt MAL attiecībā uz triasulfuronu miežiem, auzām, rudziem un kviešiem un fenamifosu tomātiem, baklažāniem, pipariem, arbūziem, kabačiem, rožkāpostiem, banāniem, zemesriekstiem un eļļas augu sēklām un palielināt MAL vīnogām. Iestāde secināja, ka attiecībā uz tritikonazolu MAL nav jāgroza. Ir lietderīgi minēto četru vielu maksimāli pieļaujamos atlieku līmeņus jaunām precēm, kas pagaidām noteikti Regulas (EK) Nr. 396/2005 III pielikuma B daļā, pārcelt uz minētās regulas II pielikumu.
(6)
Balstoties uz iestādes pamatotajiem atzinumiem un ņemot vērā ar aplūkojamo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.
(7)
Apspriedes ar Savienības tirdzniecības partneriem par jaunajiem MAL notika ar Pasaules tirdzniecības organizācijas starpniecību, un viņu komentāri ir ņemti vērā.
(8)
Pirms piemēro grozītos MAL, jāparedz pietiekami ilgs termiņš, lai dalībvalstis un ieinteresētās personas varētu sagatavoties jauno prasību izpildei, kas izriet no izmaiņām MAL.
(9)
Tādēļ attiecīgi jāgroza Regulas (EK) Nr. 396/2005 II pielikums un šīs regulas III pielikuma B daļa.
(10)
Lai nodrošinātu produktu normālu tirdzniecību, pārstrādi un patēriņu, šajā regulā ir jāparedz pārejas pasākumi attiecībā uz produktiem, kas ir ražoti saskaņā ar noteikumiem pirms izmaiņām MAL un par kuriem informācija liecina, ka tiek nodrošināts augsts patērētāju aizsardzības līmenis.
(11)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebildusi,
IR PIEŅĒMUSI ŠO REGULU.
1. pants
Regulas (EK) Nr. 396/2005 II un III pielikumu groza šādi.
(1)
Regulas II pielikumu groza saskaņā ar šīs regulas pielikumu.
(2)
Regulas III pielikuma B daļā svītro slejas par etefonu, fenamifosu, triasulfuronu un tritikonazolu.
2. pants
Uz šajā sarakstā noteiktajām darbīgajām vielām un produktiem, kas saskaņā ar noteikumiem ražoti pirms 2012. gada 1. janvāra, joprojām attiecas Regula (EK) Nr. 396/2005 iepriekšējā redakcijā, pirms tā tika grozīta ar šo regulu:
a)
kaptāns: selerijas, spināti un pētersīļi;
b)
karbendazims un tiofanātmetils: saldēti, konservēti un pārstrādāti greipfrūtu, apelsīnu un tomātu produkti;
c)
fenamifoss: augļu dārzeņi, banāni, eļļas augu sēklas un rožkāposti.
3. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2012. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 7. jūnijā

Labels: 20
3
15
6